FI Euroopan unionin virallinen lehti CE 88/704

(2004/C 88 E/0726)

KIRJALLINEN KYSYMYS E-0681/04

esittäjä(t): Proinsias De Rossa (PSE) komissiolle

(9. maaliskuuta 2004)

Aihe: Villieläinten liha (bushmeat) — köyhyyden arviointi

Euroopan parlamentti on antanut tukensa De Rossan mietinnölle vetoomuksesta nro 461/2000. Aikooko komissio sen johdosta rahoittaa tutkimusta villieläinten lihan/villin luonnon merkityksestä köyhien ihmisten toimeentulossa erityisesti Länsi- ja Keski-Afrikassa?

Mitä toimia komissio on toteuttanut sisällyttääksensä köyhyyden arviointeihinsa ja maastrategiaselvityk-siinsä kriteereitä, joilla otetaan huomioon villin luonnon/villieläinten lihan merkitys köyhien toimeentulossa Länsi- ja Keski-Afrikan maissa? Aikooko komissio julkistaa nämä kriteerit? Ryhdytäänkö toimenpiteisiin näiden näkökohtien sisällyttämiseksi olemassa oleviin strategioihin ja arvioihin?

Poul Nielsonin komission puolesta antama

yhteinen vastaus

kirjallisiin kysymyksiin E-0676/04, E-0677/04, E-0678/04 ja E-0681/04

(27. huhtikuuta 2004)

Maakohtaisten strategia-asiakirjojen parhaillaan suoritettavassa väliarvioinnissa edellytetään Afrikan, Karibian ja Tyynenmeren mailta (AKT-maat), että ne liittävät arviointiasiakirjoihin maan ympäristöprofiilin. Maiden ympäristöprofiileissa on yksilöitävä tärkeät ympäristönäkökohdat, mukaan luettuina ne, jotka liittyvät luonnon monimuotoisuuteen ja villieläinten lihaan, ja niiden on siten tarkoitus toimia pohjana näistä ongelmista kumppanimaiden kanssa jatkossa käytävälle vuoropuhelulle. Tarkkoja kriteerejä ei ole vielä vahvistettu.

Komissio ei toteuta omia köyhyyden arviointeja, vaan käyttää niitä, joita muut rahoittajat tai kansalliset hallitukset ovat teettäneet.

On tärkeää tuoda esiin, että voimavarojen ohjelmasuunnittelu oli etenkin Euroopan kehitysrahaston (EKR) osalta saatettu jo pitkälti päätökseen, kun parlamentti hyväksyi De Rossan mietinnön, ja toimintamahdollisuudet olivat näin ollen rajalliset. Ympäristönäkökohtiin myönnettiin 9:nnessä EKR:ssä vain melko vähän varoja. Voimavarojen kohdentamisessa keskitytään budjettitukeen ja alakohtaisille ohjelmille myönnettävään tukeen. Kirjallisessa kysymyksessä mainittuihin ongelmiin kohdistuvia erityisiä tutkimushankkeita on siis tarkasteltava tästä näkökulmasta. Lisäksi EU:n kuudennessa tutkimuksen ja teknologisen kehittämisen puiteohjelmassa on yksi työohjelma, joka koskee erityisesti luonnon monimuotoisuutta, ja sitä voitaisiin käyttää villieläinten lihaa koskevaan tutkimukseen. Toiminnasta ja osallistumisehdoista löytyy lisätietoja Internet-sivulta: (http://europa.eu.int/comm/research/iscp/index_en.html).

Esiin tuotuja kysymyksiä käsitellään kuitenkin jossain määrin myös parhaillaan toteutettavissa tai pian alkavissa toimissa: etenkin on käynnistetty ohjelmia vaihtoehtojen löytämiseksi salametsästykselle (Kongo, Kamerun, Gabon), on rahoitettu erityisiä markkina- ja ympäristötutkimuksia sekä perustettu seurantakeskuksia, Ecopas (Benin, Niger, Burkina Faso) ja Ecofac (kuusi Keski-Afrikan maata). Viimeksi mainitun toimen neljäs vaihe on käynnissä, ja siinä käsitellään joitakin näistä näkökohdista.

Ympäristöä koskevan budjettikohdan puitteissa hiljattain esitetyssä ehdotuspyynnössä haettiin erityisesti ehdotuksia, joilla on merkitystä luonnon monimuotoisuutta koskevaan toimintaohjelmaan sisältyville talous- ja kehitysyhteistyötä tukeville toimille.

Komissio on samaa mieltä siitä, että hakkuulupa-alueet riistakannan hoitamiseksi on asettava keskeiseen asemaan villieläinten lihaa koskevan kriisin ratkaisemisessa. Komissio onkin myöntänyt Maailman luonnonsäätiölle (WWF) 1,4 miljoonaa euroa Gabonissa yksityisten hakkuuluvan haltijoiden kanssa tehtävään työhön metsästyksen ja salametsästyksen hillitsemiseksi yksityisillä hakkuulupa-alueilla. Lisäksi Keski-Afrikan metsäekosysteemejä käsittelevässä ohjelmassa (Forest ecosystems in Central Africa), eli Ecofacissa on alettu laatia sääntöjä yksityissektorin kanssa tehtävälle yhteistyölle ratkaisun löytämiseksi elinkeinonharjoittajien hakkuulupa-alueilla tapahtuvaan villieläinten lihan kestämättömään metsästykseen.